Il-vot huwa sigriet. Liema kaxxa nimmarkaw fuq dik il-karta hija xi ħaġa li nkunu nafu aħna biss. Għaldaqstant dak li ngħidu li se nagħmlu jew li għamilna jista' jitwemmen u jista' ma jitwemminx. Malli ħabbar id-data tar-referendum dwar il-kaċċa fir-rebbiegħa l-Prim Ministru Joseph Muscat qalilna li hu se jivvota favur il-kaċċa. Jien ma nemmnux. Konvint li Muscat se jivvota KONTRA l-kaċċa. Ħafna interpretaw id-dikjarazzjoni ta' Muscat li se jivvota favur il-kaċċa bħala messaġġ lill-partitarji Laburisti biex huma wkoll jivvotaw hekk. L-interpretazzjoni tiegħi hija l-iskop ta' Muscat ma kienx li jikkomunika mal-partitarji Laburisti. Dak il-ħin huwa ried jitkellem biss mal-kaċċaturi. Il-Prim Ministru ma jirraġunax f'termini ta' referenda, iżda f'termini ta' elezzjonijiet. Huwa jaf li fl-elezzjoni ta' tliet snin oħra l- tal-kaċċa fir-rebbiegħa se tkun mejta, midfuna u minsija għal dawk li se jivvotaw kontra l-kaċċa. Mill-banda l-oħra Muscat jaf ukoll li l-kaċċaturi mhux se jaħfruha lil dawk il-politiċi li se jistqarru li se jivvotaw kontrihom, speċjalment jekk il-verdett tar-referendum ikun kontra tagħhom. Ilbieraħ Muscat qabad u qatgħalha rasha biex ir-rabja tal-kaċċaturi għall-aħbar tad-data tar-referendum ma tkunx għalih. U m'għandix dubju li Muscat mar jorqod bit-tama li din ir-rabja eventwalment iddur fuq Simon Busuttil. Iżda fil-11 ta' April, meta Joseph Muscat se jkun waħdu quddiem il-karta tal-vot mhux se jkollu kalkoli ta' komunikazzjoni u telf u rebħ ta' voti x'jagħmel. Minflok se jkollu jagħżel jekk jeħlisx minn din l- darba għal dejjem jew ikollux jiffaċjaha kull April sakemm idum Prim Ministru. Muscat jaf li rebħa għall-kaċċaturi ttihom poter ikbar fuqu. Jaf li jekk il-kaċċaturi jirbħu r-referendum mhux se jkun jista' jġibilhom iktar skużi biex ma jtihomx dak li jridu u dak li wiegħedhom jew li ħasbu li wiegħedhom. Jaf ukoll li kull staġun li jerġa' jiftaħ fir-rebbiegħa jista' jsarraf f'immaġini ħażina għall-Gvern immexxi minnu u possibbilment anke' inkwiet mal-Kummissjoni Ewropea. Iffaċċjat b'dawn l-għażliet, m'għandix dubju li waħdu f'kaxxa fi skola f'Burmarrad Joseph Muscat se jivvota kif jaqbillu: se jivvota KONTRA l-kaċċa fir-rebbiegħa. Imbagħad jekk fir-referendum tgħaddi tiegħu, tal-ambjentalisti u tal-għasafar lill-kaċċaturi jgħidilhom li ma kienx tort tiegħu għax hu vvota bħalhom!
Joseph Muscat se jivvota KONTRA l-kaċċa